เว้นภาษีหนุนธุรกิจอัญมณี
ผอ.สศค. เผย ครม. เห็นชอบยกเว้น ภาษีมูลค่าเพิ่ม หนุนธุรกิจอัญมณี
10 ก.พ. 2559

ผอ.สศค. เผย ครม. เห็นชอบยกเว้น ภาษีมูลค่าเพิ่ม หนุนธุรกิจอัญมณี
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า คณะรัฐมนตรี (ครม.) เห็นชอบยกเว้นภาษีมูลค่าเพิ่ม (แวต) สำหรับการนำเข้ามาเพื่อขายหรือการขายเพชร พลอย ทับทิม มรกต บุษราคัม โกเมน โอปอล นิล เพทาย ไพฑูรย์ หยก ไข่มุก และอัญมณีที่มีลักษณะทำนองเดียวกัน เฉพาะที่ยังมิได้เจียระไน แต่ไม่รวมถึงสิ่งทำเทียมวัตถุดังกล่าวหรือที่ทำขึ้นใหม่
นอกจากนี้ ยังเห็นชอบให้หักภาษีเงินได้ ณ ที่จ่าย 1% สำหรับบุคคลธรรมดาที่มีเงินได้พึงประเมินจากการขายเพชร พลอย ทับทิม มรกต บุษราคัม โกเมน โอปอล นิล เพทาย ไพฑูรย์ หยก ไข่มุก และอัญมณีที่มีลักษณะทำนองเดียวกัน เฉพาะที่ยังมิได้เจียระไน และได้รับการยกเว้นไม่ต้องนำเงินได้พึงประเมินจากการขายอัญมณีดังกล่าวมารวมคำนวณเพื่อเสียภาษีเงินได้ตามประมวลรัษฎากรทั้งนี้
มาตรการภาษีเพื่อส่งเสริมอุตสาหกรรมอัญมณีและเครื่องประดับไทยดังกล่าวจะช่วยเพิ่มขีดความสามารถในการแข่งขันของอุตสาหกรรมอัญมณีและเครื่องประดับไทย และส่งเสริมให้ประเทศไทยเป็นศูนย์กลางการผลิตและการค้าอัญมณีและเครื่องประดับของโลกโดยจะสร้างมูลค่าเพิ่มต่อเศรษฐกิจ โดยคาดว่าปริมาณการส่งออกจะเพิ่มขึ้น 3,900 ล้านบาทต่อปี และลดต้นทุนให้ผู้ประกอบการได้ 2% ของต้นทุนการผลิตรวม รักษาฐานการผลิตอัญมณีปลายน้ำ (การประกอบตัวเรือน) ไม่ให้ย้ายฐานไปยังประเทศคู่แข่งซึ่งมีค่าแรงที่ถูกกว่า
นอกจากนี้ยังทำให้เกิดการจ้างงานในอุตสาหกรรมปลายน้ำมีประมาณ 5 หมื่นคน โดยมาตรการนี้จะกระทบต่อการจัดเก็บรายได้ภาษีไม่มากนัก เนื่องจากมีการสร้างมูลค่าเพิ่มต่อเศรษฐกิจ